Samsung Galaxy M40 लॉन्च हुआ भारत में, तीन रियर कैमरे और 128 जीबी स्टोरेज से है लैस  
Galaxy M40 में ट्रिपल रियर कैमरा सेटअप है
Samsung के इस फोन में 3,500 एमएएच की बैटरी है
32 मेगापिक्सल का प्राइमरी सेंसर है सैमसंग गैलेक्सी एम40
Samsung Galaxy M40 को आधिकारिक तौर पर भारत में लॉन्च कर दिया गया है। गैलेक्सी एम सीरीज़ के लेटेस्ट स्मार्टफोन सैमसंग गैलेक्सी एम40 की बिक्री 18 जून से शुरू होगी और इसका दाम 19,990 रुपये है। अहम खासियतों की बात करें तो Galaxy M40 फुल-एचडी+ इनफिनिटी ओ डिस्प्ले, ट्रिपल रियर कैमरा सेटअप और ऑक्टा-कोर स्नैपड्रैगन 675 प्रोसेसर के साथ आता है। यह अपने सेगमेंट का पहला स्मार्टफोन है जो "स्क्रीन साउंड" टेक्नोलॉजी से लैस है। इस तकनीक की मदद से डिस्प्ले ऑडियो वाइब्रेशन प्रोड्यूस करता है। मार्केट में Galaxy M40 की भिड़ंत HMD Global, Realme और Xiaomi जैसे ब्रांड के हैंडसेट से होगी।

सैमसंग गैलेक्सी एम40 को भारत में 19,990 रुपये में बेचा जाएगा। यह 6 जीबी रैम और 128 जीबी स्टोरेज के साथ आएगा। हैंडसेट की बिक्री 18 जून को दोपहर 12 बजे से शुरू होगी। फोन को अमेज़न इंडिया और सैमसंग ऑनलाइन शॉप पर बेचा जाएगा। यह मिडनाइट ब्लू और सीवाटर ब्लू ग्रेडिएंट में उपलब्ध होगा।
Galaxy M40 के लॉन्च ऑफर्स की बात करें तो रिलायंस जियो सब्सक्राइबर्स को डबल डेटा मिलेगा। यह फायदा 198 रुपये और 299 रुपये वाले प्रीपेड प्लान के साथ मिलेगा। 198 रुपये वाले जियो रीचार्ज में सब्सक्राइबर्स को कुल 3,110 रुपये का फायदा मिलेगा। Galaxy M40 खरीदने वाले Vodafone और Idea सब्सक्राइबर्स को 255 रुपये वाले रीचार्ज के साथ 3,750 रुपये का कैशबैक मिलेगा। कैशबैक की राशि 75 रुपये के रीचार्ज वाउचर्स के ज़रिए उपलब्ध होगी। इसके अलावा ग्राहकों को हर दिन अतिरिक्त 0.5 जीबी डेटा को 18 महीने तक मिलता रहेगा।
19,990 रुपये वाले Samsung Galaxy M40 की भिड़ंत Realme 3 Pro और Redmi Note 7 Pro के टॉप वेरिएंट से होगी। चुनौती तो Nokia 7.1 और Poco F1 से भी मिलेगी।

सैमसंग गैलेक्सी एम40 एंड्रॉयड 9.0 पाई पर आधारित वनयूआई पर चलेगा। इसमें 6.3 इंच का फुल-एचडी+ इनफिनिटी ओ डिस्प्ले है। इस पर कॉर्निंग गोरिल्ला ग्लास 3 की प्रोटेक्शन है। डिस्प्ले पैनल कंपनी की स्क्रीन साउंड टेक्नोलॉजी के साथ आता है। यह हैंडसेट में ऑडियो वाइब्रेशन प्रोड्यूस करता है। फोन में ऑक्टा-कोर क्वालकॉम स्नैपड्रैगन 675 प्रोसेसर के साथ एड्रेनो 612 जीपीयू और 6 जीबी रैम दिया गया है।


Galaxy M40 में ट्रिपल रियर कैमरा सेटअप है। प्राइमरी सेंसर 32 मेगापिक्सल का है। यह एआई सीन ऑप्टिमाइज़र और एफ/ 1.7 लेंस के साथ आता है। पिछले हिस्से पर 5 मेगापिक्सल का सेकेंडरी कैमरा है। यह डेप्थ सेंसर भी है। तीसरा कैमरा 8 मेगापिक्सल का है, यह अल्ट्रा वाइड एंगल लेंस के साथ आता है। फोन में 4के वीडियो रिकॉर्डिंग, स्लो-मो और हाइपरलैप्स के लिए सपोर्ट है। सेल्फी के लिए फोन में 16 मेगापिक्सल का सेंसर दिया गया है।
सैमसंग गैलेक्सी एम40 की इनबिल्ट स्टोरेज 128 जीबी है और ज़रूरत पड़ने पर 512 जीबी तक का माइक्रोएसडी कार्ड इस्तेमाल करना संभव है। फोन के कनेक्टिविटी फीचर में 4जी वीओएलटीई, वाई-फाई, ब्लूटूथ, जीपीएस/ ए-जीपीएस और यूएसबी टाइप-सी पोर्ट शामिल हैं। हैंडसेट में पिछले हिस्से पर फिंगरप्रिंट सेंसर है।
Samsung के इस फोन में 3,500 एमएएच की बैटरी है और यह 15 वॉट की फास्ट चार्जिंग को सपोर्ट करती है। फोन की मोटाई 7.9 मिलीमीटर है और इसका वज़न 168 ग्राम है।